CELEX: 32018D0085
Language: sl
Date: 2018-01-18 00:00:00
Title: Izvedbeni sklep Komisije (EU) 2018/85 z dne 18. januarja 2018 o spremembi Izvedbenega sklepa (EU) 2016/715 o ukrepih v zvezi z nekaterim sadjem s poreklom iz nekaterih tretjih držav za preprečevanje vnosa škodljivega organizma Phyllosticta citricarpa (McAlpine) Van der Aa v Unijo in njegovega širjenja v Uniji (notificirano pod dokumentarno številko C(2018) 92)

20.1.2018   
            
            
               SL
            
            
               Uradni list Evropske unije
            
            
               L 16/11
            
         IZVEDBENI SKLEP KOMISIJE (EU) 2018/85
   z dne 18. januarja 2018
   o spremembi Izvedbenega sklepa (EU) 2016/715 o ukrepih v zvezi z nekaterim sadjem s poreklom iz nekaterih tretjih držav za preprečevanje vnosa škodljivega organizma Phyllosticta citricarpa (McAlpine) Van der Aa v Unijo in njegovega širjenja v Uniji
   
      
         (notificirano pod dokumentarno številko C(2018) 92)
      
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti četrtega stavka člena 16(3) Direktive,
   ob upoštevanju naslednjega:
   
               (1)
            
            
               Direktiva 2000/29/ES določa varstvene ukrepe proti vnosu organizmov, škodljivih za rastline ali rastlinske proizvode, v Unijo in proti njihovemu širjenju v Uniji.
            
         
               (2)
            
            
               Točka 16 oddelka I dela A Priloge IV k Direktivi 2000/29/ES določa posebne zahteve za vnos plodov Citrus L., Fortunella Swingle in Poncirus Raf ter njihovih hibridov v Unijo ter njihovo premeščanje znotraj Unije.
            
         
               (3)
            
            
               Z Izvedbeno direktivo Komisije (EU) 2017/1279 (2) je bila v oddelek I dela A Priloge IV k Direktivi 2000/29/ES vstavljena točka 16.4(e). Navedena točka določa varstvene ukrepe proti škodljivemu organizmu Phyllosticta citricarpa (McAlpine) Van der Aa v zvezi s plodovi Citrus L., Fortunella Swingle, Poncirus Raf. in njihovih hibridov, razen plodov Citrus aurantium L. in Citrus latifolia Tanaka (v nadaljnjem besedilu: „opredeljeno sadje“), ki so namenjeni za industrijsko predelavo.
            
         
               (4)
            
            
               Izvedbeni sklep Komisije (EU) 2016/715 (3) določa ukrepe za preprečitev vnosa škodljivega organizma Phyllosticta citricarpa (McAlpine) Van der Aa v Unijo in njegovega širjenja v Uniji, ki se uporabljajo za opredeljeno sadje, če izvira iz Argentine, Brazilije, Južne Afrike in Urugvaja.
            
         
               (5)
            
            
               Opredeljeno sadje s poreklom iz Argentine, Brazilije, Južne Afrike ali Urugvaja, namenjeno izključno za industrijsko predelavo v sok, bi se moralo še naprej vnašati v Unijo in premeščati znotraj Unije v skladu s posebnimi zahtevami iz poglavja III Izvedbenega sklepa (EU) 2016/715 in z odstopanjem od točke 16.4(e) oddelka I dela A Priloge IV k Direktivi 2000/29/ES. To je nujno potrebno, da se zagotovi neprekinjeno fitosanitarno varstvo ozemlja Unije pred vnosom Phyllosticta citricarpa (McAlpine) Van der Aa na opredeljenem sadju s poreklom iz navedenih tretjih držav.
            
         
               (6)
            
            
               Z Izvedbeno direktivo (EU) 2017/1279 je bila v oddelek I dela A Priloge IV k Direktivi 2000/29/ES vstavljena točka 16.6. Določbe iz navedene točke določajo varstvene ukrepe proti Thaumatotibia leucotreta (Meyrick) v zvezi s plodovi nekaterih vrst Citrus L. s poreklom z afriške celine. Za zagotovitev fitosanitarnega varstva ozemlja Unije proti vnosu škodljivega organizma Thaumatotibia leucotreta (Meyrick) bi se moral Izvedbeni sklep (EU) 2016/715 uporabljati brez poseganja v navedene določbe.
            
         
               (7)
            
            
               Izvedbeni sklep (EU) 2016/715 bi bilo zato treba ustrezno spremeniti.
            
         
               (8)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Sprememba Izvedbenega sklepa (EU) 2016/715
   Izvedbeni sklep (EU) 2016/715 se spremeni:
   
               (1)
            
            
               člen 3(2) se nadomesti z naslednjim:
               „2.   Odstavek 1 tega člena se uporablja brez poseganja v zahteve iz točk 16.1, 16.2, 16.3, 16.5 in 16.6 oddelka I dela A Priloge IV k Direktivi 2000/29/ES.“;
            
         
               (2)
            
            
               člen 8 se nadomesti z naslednjim:
               „Člen 8
               Vnos opredeljenega sadja, namenjenega izključno za industrijsko predelavo v sok, v Unijo in njegov pretok znotraj Unije
               1.   Z odstopanjem od točke 16.4(e) oddelka I dela A Priloge IV k Direktivi 2000/29/ES se opredeljeno sadje s poreklom iz Argentine, Brazilije, Južne Afrike ali Urugvaja, namenjeno izključno za industrijsko predelavo v sok, vnese v Unijo in premešča znotraj Unije samo v skladu s členi 9 do 17 tega sklepa.
               2.   Odstavek 1 tega člena se uporablja brez poseganja v zahteve iz točk 16.1, 16.2, 16.3, 16.5 in 16.6 oddelka I dela A Priloge IV k Direktivi 2000/29/ES.“
            
         Člen 2
   Naslovniki
   Ta sklep je naslovljen na države članice.
   
      V Bruslju, 18. januarja 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 169, 10.7.2000, str. 1.
   
      (2)  Izvedbena direktiva Komisije (EU) 2017/1279 z dne 14. julija 2017 o spremembi prilog I do V k Direktivi Sveta 2000/29/ES o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (UL L 184, 15.7.2017, str. 33).
   
      (3)  Izvedbeni sklep Komisije (EU) 2016/715 z dne 11. maja 2016 o ukrepih v zvezi z nekaterim sadjem s poreklom iz nekaterih tretjih držav za preprečevanje vnosa škodljivega organizma Phyllosticta citricarpa (McAlpine) Van der Aa v Unijo in njegovega širjenja v Uniji (UL L 125, 13.5.2016, str. 16).